ሀገር አቀፍ የከፍተኛ ትምህርት መግቢያ ፈተና ተጠናቀቀ
የከፍተኛ ትምህርት መግቢያ ብሄራዊ ፈተና በሰላም መጠናቀቁን የሀገር አቀፍ የትምህርት ምዘናና ፈተናዎች ኤጀንሲ አስታውቋል።ለስኬቱም ተፈታኝ ተማሪዎችን ጨምሮ በፈተና ስራው በሁሉም አቅጣጫ ተሳትፎ ሲያደርጉ የነበሩ አካላት ሚና ወሳኝ እንደነበር ነው ኤጀንሲው የገለፀው፡፡ከግንቦት 28 እስከ ሰኔ 1 ቀን 2009 ዓ.ም ድረስ ለአራት ተከታታይ ቀናት የተሰጠውን የ12ኛ ክፍል የዩኒቨርሲቲ መግቢያ ፈተና 288 ሺህ 634 ተማሪዎች ወስደዋል።ከእነዚህም ውስጥ 44 ነጥብ 17 በመቶዎቹ ሴቶች መሆናቸውን፤ ከሀገር አቀፍ የትምህርት ምዘናና ፈተናዎች ኤጀንሲ ያገኘነው መረጃ ያመለክታል። የ10ኛ ክፍል ሀገር አቀፍ ፈተናም ባለፈው ሳምንት ያለምንም ችግር መጠናቀቁ መገለጹ ይታወሳል።በቀጣይ የፈተና የመልስ መስጫ ወረቀቶችን የመቀበል ሂደት የሚቀጥል ሲሆን በተቻለ ፍጥነት አርሞ ውጤት የማሳወቅ ስራውን በጥንቃቄና በትጋት እንደሚከናውን ጠቁሟል፡፡ከኤጀንሲው ከሚወጡ መረጃዎች በስተቀር በተለያዩ አካላት በሚሰነዘሩ የማወናበጃ መልዕክቶች ሳይረበሹ ተማሪዎች እና ወላጆች ውጤቱን በትዕግስት እንዲጠባበቁም ጥሪውን አቅርቧል(ኤፍ.ቢ.ሲ)፡፡